Dovolenka na ostrove Cres je ideálna pre všetkých milovníkov nedotknutej prírody, mora a subtropického zalesneného prostredia bez vplyvu masového turizmu a hluku zábavných stredísk. Ostrov Cres leží vo vonkajšom páse Kvarnerských ostrovov a spolu s Krkom je najväčším ostrovom Jadranského mora. Ubytovanie na ostrove Cres bude vyhovovať všetkým, ktorí majú radi pokoj a nepreplnené pláže. Cres je dobre dostupný, spojenie s pevninou má zaistené trajektovou dopravou z Brestova neďaleko Opatije, alebo s ostrovom Krk, ktorý je s pevninou spojený mostom.
Cres je po desiatky rokov zásobovaný pitnou vodou z prísne chráneného Vranského jazera, ktoré je prírodným fenoménom ostrova. Hladina jazera je 13 m nad morom a dno leží v hĺbke 68 m pod morskou hladinou. Na ostrove sú tiež dve ornitologické rezervácie chrániaci hniezdiská supa bielohlavého, Podokladi a Kruna. More okolo lošinjsko-creského súostrovia bolo vyhlásené za chránený úsek tunajšej kolónie delfínov skákavých.
Najväčším mestom na ostrove je starobylé letovisko Cres na jeho západnom pobreží. Ide o obľúbené miesto, ktoré ponúka príjemné kúpanie pozdĺž celého zálivu. Nájdete tu pláže kamienkové a štrkové, ktoré miestami dopĺňajú betónové plochy. Cres je vyhláseným miestom s potápačskou tradíciou, tunajšia potápačská škola vám umožní absolvovať kurzy všetkých stupňov. Športovci tu môžu prevádzkovať windsurfing, podmorský rybolov a veľa ďalších vodných aktivít. Marina Cres poskytuje zázemie všetkým jachtárom.